2. ปัจจัยความเสี่ยง

2.1 ความเสี่ยงในเรื่องวัตถุดิบ

บริษัทประกอบธุรกิจผลิตบรรจุภัณฑ์กระสอบพลาสติกสานที่ใช้ในการบรรจุสินค้า
วัตถุดิบหลักที่ใช้คือเม็ดพลาสติก
.การเคลื่อนไหวของราคาเม็ดพลาสติกในประเทศจะมีการเปลี่ยนแปลงตามอุปสงค์และอุปทานของผู้ผลิตและผู้ใช้ทั่วโลก
ด้วยข้อจำกัดดังกล่าวนี้ทำให้ราคาเม็ดพลาสติกมีการปรับเปลี่ยนเพิ่มสูงหรือลดลงอยู่เสมอ
และบางครั้งประสบปัญหาการขาดตลาดเนื่องจากปริมาณการผลิตไม่เพียงพอกับความต้องการของผู้ใช้ที่มีมากขึ้น
เนื่องจากตลาดวัตถุดิบชนิดนี้มีผู้ขายในประเทศน้อยราย
ทำให้เกิดความเสี่ยงจากการพึ่งพิงผู้ขายบางราย

แนวทางแก้ไข

บริษัทมีการติดตามราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาวัตถุดิบเพื่อนำมาประกอบการพิจารณาตัดสินใจในการสั่งซื้อและบริหารจัดการสต็อควัตถุดิบคงคลังให้มีความเหมาะสมและรวดเร็วสอดคล้องกับราคาตลาดโลกของวัตถุดิบเพื่อลดผลกระทบจากความผันผวนด้านราคาของวัตถุดิบ

บริษัทได้คัดเลือกผู้ขายสินค้าไว้หลายราย เพื่อป้องกันการขาดแคลนวัตถุดิบ
และเกิดปัญหาการผูกขาดด้านราคา
นอกจากนี้บริษัทยังได้กำหนดนโยบายการสั่งซื้อวัตถุดิบในปริมาณที่เหมาะสม และพอเพียงต่อการผลิต
โดยมีการวางแผนการผลิตให้มีประสิทธิภาพมากขึ้น
เพื่อให้มีต้นทุนการจัดซื้อวัตถุดิบที่เหมาะสมกับการผลิต
รวมถึงการทำสัญญาซื้อระยะยาวเพื่อให้แน่ใจว่าจะไม่ประสบปัญหาวัตถุดิบมีไม่เพียงพอกับความต้องการผลิต

ในขณะเดียวกัน บริษัทได้ปรับปรุงระบบการผลิต เพื่อเพิ่มประสิทธิภาพในกระบวนการผลิต
ลดความสูญเสีย ที่อาจเกิดขึ้นและสามารถใช้วัตถุดิบให้เกิดผลผลิตได้อย่างคุ้มค่าและประหยัด
และปัญหาความเสี่ยงในเรื่องวัตถุดิบนี้ยังสามารถบริหารจัดการได้
โดยคำนึงถึงการทำสัญญาขายในระยะยาวให้แก่ลูกค้าที่มีศักยภาพ
รวมทั้งการขยายฐานลูกค้าให้มียอดขายสูงขึ้น เพื่อรักษาระดับยอดขายไม่ให้มีความผันผวน
ทำให้การพยากรณ์ความต้องการวัตถุดิบเป็นไปอย่างแม่นยำมากขึ้น

2.2 ความเสี่ยงด้านการให้เครดิต เนื่องจากการขายสินค้าของบริษัท
โดยส่วนใหญ่จะเป็นการให้เครดิตแก่ลูกค้า
ซึ่งอาจทำให้บริษัทประสบความเสี่ยงกับการชำระหนี้ล่าช้าหรือผิดนัดชำระหนี้
ซึ่งก่อผลกระทบกับสภาพคล่องทางการเงินของบริษัท และมีค่าใช้จ่ายในการดำเนินคดีทางกฎหมาย
อย่างไรก็ตาม
การให้เครดิตของบริษัทไม่มีการกระจุกตัวในลูกค้ารายใดรายหนึ่งจนมีความเสี่ยงที่ลูกค้ารายนั้นจะไม่ชำระหนี้
และเกิดปัญหาทางการเงินกับบริษัท

แนวทางแก้ไข

บริษัทได้ใช้มาตรการควบคุมการให้เครดิตอย่างระมัดระวังในหลายรูปแบบ เช่น

1.
ควบคุมวงเงินเครดิตของลูกค้าแต่ละรายให้มีความเหมาะสมกับฐานะการเงินและความสามารถในการชำระหนี้

2. พิจารณาการเปิดบัญชีลูกค้าอย่างรัดกุม

3. ลดเทอมการชำระเงิน (Term of Payment) ให้สั้นลง

4. ลดการให้เครดิตกับอุตสาหกรรมที่บริษัทเห็นว่ามีความเสี่ยงสูง

5. การให้พนักงานขายออกตลาดมากขึ้น เพื่อให้รู้ข้อมูลทันต่อเหตุการณ์

2.3 ความเสี่ยงด้านรายได้

จากงบการเงินรวมสอบทานแล้ว ประจำปี 2552 สิ้นสุดวันที่ 31 ธันวาคม 2552 ของบริษัท
มีรายได้จากการขายในปี 2552 จำนวน 220.62 ล้านบาท เมื่อเทียบกับ ปี 2551 บริษัท
มีรายได้จากการขาย จำนวน 386 ล้านบาท จากรายได้ที่ลดลงมากนี้
ทำให้บริษัทมีความเสี่ยงจากการดำเนินงาน ส่งผลต่อกระแสเงินสดของบริษัท
ซึ่งส่วนหนึ่งเกิดจากสภาพการแข่งขันในอุตสาหกรรมที่ทวีสูงขึ้น
และการบริหารทรัพย์สินของบริษัทในอดีตยังไม่มีประสิทธิภาพอย่างเพียงพอ

แนวทางแก้ไข

บริษัทได้พิจารณาการบริหารทรัพย์สินของบริษัทที่มีอยู่ให้เกิดประสิทธิภาพมากยิ่งขึ้น
โดยปรับปรุงองค์กรให้มีขนาดที่เหมาะสม
และใช้ประโยชน์จากทรัพย์สินต่างๆให้เกิดมูลค่าเพิ่มให้มากขึ้น
การกระจายธุรกิจหลักของบริษัทออกไปยังธุรกิจในแนวอื่น ๆ

สำหรับรายได้จากการประกอบธุรกิจการผลิตและขายกระสอบพลาสติกสานนั้น
บริษัทมุ่งที่จะพัฒนาทั้งด้านผลิตภัณฑ์ของบริษัทให้มีคุณภาพที่ดีขึ้น ควบคุมต้นทุนการผลิตให้เหมาะสม
การเพิ่มศักยภาพบุคลากรเพื่อเพิ่มขีดความสามารถในการแข่งขัน และสรรหาผลิตภัณฑ์ใหม่ๆ
ที่สร้างมูลค่าเพิ่มเข้ามาเสริมตลาด